Az alapvető jogok biztosának
Jelentése
az AJB-1560/2012. számú ügyben
(Előzmény NEK-1230/2011)
Előadó: dr. Vass Veronika
Az eljárás megindítása
A panaszos azért fordult a nemzeti és etnikai kisebbségi jogok országgyűlési biztosához, mert a tápiógyörgyei Kazinczy Ferenc Általános Iskola és Alapfokú Művészetoktatási Intézmény igazgatójának magatartását kifogásolta. A panaszos levelében leírta, hogy az igazgató minősíthetetlen hangnemben beszél az iskola pedagógusaival és diákjaival, megalázó, obszcén megjegyzéseket, sértő kijelentéseket tesz az iskola dolgozóival és különösen a cigány származású tanulókkal kapcsolatban. A beadványozó azt is hozzátette, hogy megítélése szerint az igazgató szakmai alkalmassága megkérdőjelezhető, viselkedése pedig méltatlan az általa betöltött poszthoz.
A Pest Megyei Kormányhivatal tájékoztatása szerint az intézmény fenntartását a helyi önkormányzattól átvette a Jászalsószentgyörgy, Jászboldogháza, Tápiógyörgye Közoktatási Intézményfenntartó társulás és azt a Lippay Lajos Alsó-jászsági Bölcsődei, Óvodai, Iskolai és Alapfokú Művészetoktatási Intézmény tagintézményeként működteti.
Az ügyben az Alaptörvény 30. cikke, valamint az alapvető jogok biztosáról szóló 2011. évi CXI. törvény (Ajbt.) 45. § (1) bekezdése alapján a nemzeti és etnikai kisebbségi jogok országgyűlési biztosa jogutódjaként vizsgálatot folytattam, melynek során megkerestem a Jászalsószentgyörgy, Jászboldogháza, Tápiógyörgye Közoktatási Intézményfenntartó társulás elnökét és tájékoztatást kértem az ügyről.

Megállapított tényállás
Az elnök válaszlevelében arról tájékoztatott, hogy a tagintézményt 2011. szeptember 1-jétől fenntartó Jászalsószentgyörgy, Jászboldogháza, Tápiógyörgye Közoktatási Intézményfenntartó Társulás gesztor önkormányzatának polgármestereként az ügyben nem rendelkezik illetékességgel, mivel a panasz a tápiógyörgyei iskolaigazgató korábbi tevékenységére vonatkozik, amikor még az iskola nem a társulás fenntartásában volt, másrészt a tagintézmény-vezető munkáltatója az intézményvezető. A társulás gesztor-önkormányzatához a panaszos által írt nyílt levélen kívül konkrét panasz a nyílt levélen kívül nem érkezett. A tápiógyörgyei tagiskola pedagógusai részéről nem érkezett panasz az intézmény vezetője felé, sem a Jászalsószentgyörgyi Községi Önkormányzat felé. 
Az igazgató közalkalmazotti kinevezése és igazgatói megbízásának kezdete a Kazinczy Ferenc Általános Iskola és Alapfokú Művészetoktatási Intézményben 2010. augusztus 16-án történt meg. Azonban igazgatói megbízása az intézmény megszűnése miatt (beolvadt a közös fenntartású Lippay Lajos Alsó-jászsági Bölcsődei, Óvodai, Iskolai és Alapfokú Művészetoktatási Intézménybe) 2011. augusztus 30-án megszűnt, és 2011. augusztus 31-ei hatállyal tagintézmény-vezetői megbízást kapott a Lippay Lajos Alsó-jászsági Bölcsődei, Óvodai, Iskolai és Alapfokú Művészetoktatási Intézmény Kazinczy Ferenc Általános Iskola és Alapfokú Művészetoktatási Tagintézmény közvetlen vezetésére. 
Az igazgató kinevezése igazgatói feladatokkal való megbízása a jogszabályok alapján történt pályázati eljárás lefolytatása eredményeként. A tagintézmény-vezető közvetlenül számol tagintézmény-vezetői munkájáról egyrészt Tápiógyörgye Község Önkormányzat Képviselő-testületének (írásban szóbeli kiegészítésekkel), amelyet képviselő-testületi határozatban hagynak jóvá, illetve tagintézmény-vezetői munkájáról az intézmény igazgatójának tesz beszámolót a tanév végén, amely beépítésre fog kerülni az intézmény munkájáról szóló beszámolóba, amelyet Jászalsószentgyörgy Község Önkormányzatának képviselő-testülete fog értékelni.

Érintett alapvető jogok
–	a gyermek védelemhez és gondoskodáshoz való joga (Alaptörvény XVI. cikk (1) bekezdés: „Minden gyermeknek joga van a megfelelő testi, szellemi és erkölcsi fejlődéséhez szükséges védelemhez és gondoskodáshoz.”)

A vizsgálat megállapításai
I. Az alapvető jogok biztosának feladat- és hatáskörét, valamint az ennek ellátásához szükséges vizsgálati jogosultságokat az alapvető jogok biztosáról szóló 2011. évi CXI. törvény (Ajbt.) határozza meg. 
Az Ajbt. 18. § (1) bekezdésének a) pontja szerint az alapvető jogok biztosához bárki fordulhat, ha megítélése szerint közigazgatási szerv tevékenysége vagy mulasztása a beadványt tevő személy alapvető jogát sérti vagy annak közvetlen veszélyével jár (a továbbiakban együtt: visszásság), feltéve, hogy a rendelkezésre álló közigazgatási jogorvoslati lehetőségeket – ide nem értve a közigazgatási határozat bírósági felülvizsgálatát – már kimerítette, vagy jogorvoslati lehetőség nincs számára biztosítva. 
A vizsgálatot az Alaptörvény 30. cikke, valamint az Ajbt. 45. § (1) bekezdése alapján a nemzeti és etnikai kisebbségi jogok országgyűlési biztosa jogutódjaként fejeztem be. 

II. Az Alaptörvény XVI. cikk (1) bekezdése és XV. cikk (5) bekezdése tartalmazza a gyermek védelemhez és gondoskodáshoz való jogát. Az Alkotmánybíróság 995/B/1990. AB határozata értelmében, a „gyermek ember, akit minden olyan alapvető alkotmányos jog megillet, mint mindenki mást, de ahhoz, hogy e jogok teljességével képes legyen élni, biztosítani kell számára az életkorának megfelelő minden feltételt felnőtté válásához”. 
A társulás elnökének válaszleveléből megállapítható, hogy az igazgató magatartásával és szakmai alkalmasságával szemben az intézmény dolgozói és diákjainak törvényes képviselői közül senki sem tett panaszt. Mindezekre tekintettel a Jászalsószentgyörgy, Jászboldogháza, Tápiógyörgye Közoktatási Intézményfenntartó Társulás eljárásával kapcsolatban alapvető joggal összefüggő visszásságra utaló körülményt nem tapasztaltam.

Intézkedésem
Figyelemmel arra, hogy vizsgálatom során alapvető joggal összefüggő visszásságot nem tártam fel, külön intézkedést nem kezdeményezek. 

Budapest, 2012. október
Prof. Dr. Szabó Máté sk.